14 נערים תושבי דימונה סיימו את פרויקט מיל״ה, מחזור ט', בהובלה ובליווי של שוטרי משטרת ישראל בדימונה והערב קיבלו תעודות במעמד מפקד מרחב הנגב תת ניצב נתן בוזנה.
במהלך החודשים האחרונים השתתפו 14 בני הנוער בתוכנית שהתקיימה בדימונה בהובלת השוטר הקהילתי רס״ב שרון מיכאלי ובהשתתפות שוטרים ממגזרים שונים, במהלכה נחשפו לעבודת המשטרה ולנושאים מגוונים וערכיים רבים והיום הם מצטרפים ללמעלה מ-16,000 בני נוער מכל רחבי הארץ, שכבר השתתפו בפרויקט וסיימו אותו בהצלחה.
טקס סיום פרויקט מיל״ה נערך היום במעמד מפקד מרחב הנגב תת ניצב נתן בוזנה וראש עיריית דימונה מר בני ביטון ובהשתתפות סגל תחנת דימונה ועובדי הרווחה ואליו הגיעו גם הנערים המשתתפים בפרויקט מיל״ה במחזור הנוכחי.
במהלך הטקס עלה בוגר פרויקט מיל״ה וסיפר על התפנית שחלה בחייו לאחר שהשתתף בפרויקט וכיצד התהליך סייע לו לצאת ממעגל הסמים ולחזור למעגל חיים נורמטיבי שומר חוק.
״רצה הגורל וביום המעשים הטובים אתם יוצאים לדרך מנצחת כשאתם מצויידים בכלים שיסייעו בידכם להתמודד עם הקשיים והאתגרים הצפויים לכם בהמשך ואני גאה בכם על הבחירה לעשות שינוי בחייכם.
אני מאחל לכם שבעתיד תהיו שוטרים במשטרת ישראל", אמר תת ניצב בוזנה בדבריו.
עם סיום דברי הברכה חולקו לבני הנוער תעודות על ידי הפיקוד, נציגי העיריה ונציגי השיטור הקהילתי כהוקרה על השתתפותם וסיום הפרוייקט בהצלחה.